જોધપુરઃ રાજસ્થાનની જોધપુર સેન્ટ્રલ જેલમાં બનેલી સ્પેશિયલ કોર્ટના જજ મધુસૂદન શર્માએ મહત્ત્વનો નિર્ણય સંભળાવ્યો હતો. સગીરા પર બળાત્કારના કેસમાં 77 વર્ષના આસારામ ઉર્ફે આસુમલને દોષિત જાહેર કરી આજીવન કેદની સજા સંભળાવવામાં આવી છે, જ્યારે અન્ય બે દોષિતો શિલ્પી અને શરતચંદ્રને 20-20 વર્ષની સજા સંભળાવવામાં આવી છે. આસારામને રૂ. એક લાખનો અને અન્ય દોષિતોને રૂ.50 હજારનો દંડ કરવામાં આવ્યો છે. સજાની જાહેરાત થતાં જ આસારામ કોર્ટરૂમમાં ધ્રુસકે ધ્રુસકે રડી પડ્યા હતા. જોધપુર સહિત સમગ્ર રાજસ્થાનમાં હજારો સુરક્ષાકર્મીઓને ખડે પગે રાખવામાં આવ્યા છે.